‘DEMCO’ตัดหุ้นขายวันละ3แสน
หวั่นราคาดิ่ง-กำไร65ล้าน ปีหน้ารับปันผลโรงไฟฟ้าลม
31 ต.ค. 2555

หวั่นราคาดิ่ง-กำไร65ล้าน ปีหน้ารับปันผลโรงไฟฟ้าลม
DEMCO ประกาศขายหุ้นซื้อคืนวันละ 3 แสนหุ้น ช่วง ATO เช้า-บ่าย ไม่ให้กระทบราคาหุ้นในกระดาน ฟันกำไร 65 ล้าน ขนเงินลงทุนโรงไฟฟ้าพลังงานลม
นายไพฑูรย์ กำชัย รองกรรมการผู้จัดการ สายการเงินและบัญชี บริษัท เด็มโก้ (DEMCO) เปิดเผยว่า คณะกรรมการบริษัทมีมติกำหนดนโยบายการจำหน่ายหุ้นซื้อคืนจำนวน 32,479,900 หุ้น เพื่อให้เกิดความชัดเจนและลดความสับสนของนักลงทุน 
ทั้งนี้ บริษัทกำหนดขายหุ้นทุกวัน วันละไม่เกิน 3 แสนหุ้น แบ่งเป็นที่ราคาเปิดในช่วงเช้า (ATO) 1.5 แสนหุ้น และที่ราคาเปิดในช่วงบ่าย 1.5 แสนหุ้น ซึ่งราคาขายหุ้นต้องไม่น้อยกว่า 85% ของราคาปิดเฉลี่ย 5 วันทำการก่อนหน้า และคาดว่าโครงการขายหุ้นซื้อคืนทั้งหมดจะดำเนินการแล้วเสร็จประมาณเดือน เม.ย. 2556
“สาเหตุที่เราต้องกำหนดนโยบายขายหุ้นให้ชัดเจน เพราะอยากให้นักลงทุนทุกคนได้รับข้อมูลที่เท่าเทียมกัน ขณะที่ก่อนหน้านี้มีผู้ถือหุ้นสอบถามเข้ามามากถึงกระบวนการขายหุ้น ซึ่งส่วนใหญ่กังวลว่าเราจะขายหุ้นออกมาครั้งละมากๆ จนทำให้ราคาหุ้นในตลาดต่ำลง บอร์ดจึงได้หารือกันและมีมติให้ขายหุ้นได้ไม่เกินวันละ 3 แสนหุ้น ซึ่งถือว่าเป็นจำนวนไม่มากเมื่อเทียบกับปริมาณซื้อขายหุ้นในตลาดที่อยู่ระหว่าง 1-10 ล้านหุ้นต่อวัน แต่บริษัทก็จะต้องใช้เวลาประมาณ 100 วัน หรือ 5 เดือน กว่าจะขายหุ้นได้ทั้งหมด” นายไพฑูรย์ กล่าว
บริษัทไม่มีแผนนำหุ้นซื้อคืนทั้งหมดไปลดทุนจดทะเบียน เพราะหุ้นดังกล่าวซื้อมาในช่วงเดือน ก.ย. 2553-มี.ค. 2554 ซึ่งเป็นช่วงที่บริษัทมีเงินสดมากและไม่มีโครงการลงทุนใหม่ แต่ปัจจุบันบริษัทมีโครงการลงทุนโรงไฟฟ้าพลังงานลมมูลค่า 1,300 ล้านบาท ซึ่งใช้เงินลงทุนไปแล้ว 1,195 ล้านบาท และคงเหลือเงินที่จะต้องลงทุนในปีนี้อีก 105 ล้านบาท ทำให้บริษัทตัดสินใจนำหุ้นทั้งหมดออกมาขาย เพื่อเตรียมเงินไว้สำหรับลงทุนโครงการดังกล่าว ส่วนที่เหลือจะใช้เป็นเงินทุนหมุนเวียน โดยหุ้นทั้งหมดมีต้นทุนเฉลี่ยที่ 5.09 บาทต่อหุ้น และคาดว่าจะได้เงินจากการขายหุ้นประมาณ 210 ล้านบาท
สำหรับโครงการโรงไฟฟ้าพลังงานลมมีทั้งสิ้น 10 โครงการ โดยคาดว่าโครงการที่ 1 จะเริ่มจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ได้ในเดือน พ.ย.นี้ ส่วนโครงการที่ 2 ก่อสร้างไปแล้วประมาณ 70% และจะเริ่มจำหน่ายไฟฟ้าได้ในช่วงเดือน ก.พ. 2556 ทำให้ในปีหน้าบริษัทจะเริ่มรับรู้รายได้เงินปันผลจากทั้งสองโครงการ จำนวน 150 ล้านบาท
ผู้สื่อข่าวรายงานว่า หากอ้างอิงจากราคาหุ้น DEMCO ในตลาดที่ 7 บาทต่อหุ้น คาดว่าบริษัทจะได้กำไรจากการขายหุ้นครั้งนี้เฉลี่ยประมาณ 2 บาทต่อหุ้น หรือคิดเป็นกำไรรวมประมาณ 65 ล้านบาท โดยล่าสุดวันที่ 30 ต.ค.นี้ บริษัทขายหุ้นออกมาแล้วจำนวน 3 แสนหุ้น ที่ราคา 6.90-6.95 บาท รวมมูลค่า 2.07 ล้านบาท